憶筇竹杖詞
作者：舒岳祥
朝代：宋

paragraphs: 筇竹杖，筇竹杖，敬齋惠我侔璆盪。
萬里岷江下峽船，大竹一筒中貯兩。
四明直在海東頭，我得一條長在掌。
蛟龍已蛻脊骨全，色如黄玉中心堅。
節圍五寸莖似筆，重如鐵石聲鏗然。
杖兮杖兮吾與爾，曾入千巖萬壑裏。
虎豹遠遁兮魑魅不逢，走及狙公兮追及鹿子。
忽不見兮誰從，寧入水兮爲龍。
或以撾馬兮其毀，不逢日暮兮山空，篁竹鬼嘯兮霧雨其濛。